Tyd loop uit vir Gauteng- aanlyn aansoekeArgieffoto Die Gautengse departement van onderwys het gewaarsku dat dié provinsie se aanlyn registrasiestelsel vir leerders in gr. 1 en gr. 8 op 28 Mei om middernag sal sluit. Die departement het in ŉ verklaring gesê ouers wat reeds geregistreer het, word versoek om dringend die vereiste dokumente aan die betrokke skole deur te stuur. “Gautengse skole sal as ŉ spesiale vergunning dié dokumente nog tot 5 Junie om 14:00 aanvaar. Indien die dokumente nié ingedien word nie, sal ouers hul plek in die ry verloor,” lui die verklaring. Steve Mabona, woordvoerder vir die departement, het Donderdag gesê altesaam 596 skole het hul beskikbare plekkwota oorskry. Mabona het gesê skole soos Hoërskool Mondeor, Pretoria Hoër Meisieskool en Hoërskool Northcliff het tussen 1 538 en 1 960 aansoeke ontvang. Daar is 385 skole in die provinsie met minder as 50 aansoeke, 79 skole met minder as 20 aansoeke en 69 skole met minder as tien aansoeke. Dié skole is almal in informele nedersettings geleë. Volgens Mabona is dit kommerwekkend dat ouers in informele nedersettings té laat wag om te registreer. “Die departement skakel laat aansoeke uit en ouers wat nie op 28 Mei 2018 om middernag aanlyn aansoek gedoen het nie, loop die risiko dat hul kinders nie in Januarie 2019 skool toe sal kan gaan nie,” het hy gewaarsku. Plasings sal tussen 18 Julie en 31 Oktober gedoen word. Mabona het gesê vergunnings sal nié gemaak word indien skole nie meer kapasiteit het nie.